KTB รับเป็นเจ้าหนี้ EARTH-ชี้เงินกองทุนแข็งแกร่ง ผลกระทบจำกัด
KTB รับเป็นเจ้าหนี้ EARTH-ชี้เงินกองทุนแข็งแกร่ง ผลกระทบจำกัด
30 พ.ค. 2561

สืบเนื่องจากการรายงานข่าวก่อนหน้านี้ เกี่ยวกับการผิดนัดชำระหนี้ บริษัท เอ็นเนอร์ยี่ เอิร์ธ จำกัด (มหาชน) หรือ EARTH และมีแหล่งข่าวจากสถาบันการเงินแห่งหนึ่ง เปิดเผยกับ “ข่าวหุ้นธุรกิจ” ว่า บริษัทหลักทรัพย์ต่างประเทศอยู่ระหว่างเตรียมการพิจารณาปรับลดน้ำหนักการลงทุนในหุ้น ธนาคารกรุงไทย จำกัด (มหาชน) หรือ KTB เป็นการฉุกเฉิน
สืบเนื่องจากกรณีการผิดนัดชำระหนี้ตั๋วแลกเงินระยะสั้น (บี/อี) ของ EARTH และอาจนำไปสู่การทำให้สินเชื่อ รวมถึงหนี้หุ้นกู้ในส่วนอื่นๆกลายสภาพเป็นหนี้สงสัยจะสูญ (NPL) ได้ในอนาคต
โดยปัจจุบัน แหล่งข่าวรายดังกล่าวระบุว่า EARTH มีหนี้สินเชื่อกับ KTB จำนวนราว 1 หมื่นล้านบาท และหนี้หุ้นกู้อีกจำนวน 4.50 พันล้านบาท
ล่าสุด นายผยง ศรีวิช กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB ได้ออกมายืนยันว่า กรณีดังกล่าวส่งผลกระทบต่อธนาคารน้อย จากกรณีที่บริษัท เอ็นเนอร์ยี่ เอิร์ธ จำกัด (มหาชน) หรือ EARTH ผิดชำระหนี้ตั๋วแลกเงินระยะสั้น และมีความกังวลต่อการชำระหนี้หุ้นกู้และเงินกู้ในอนาคตนั้นธนาคารกรุงไทยยืนยันว่ากรณีดังกล่าวส่งผลกระทบต่อธนาคารน้อย
ทั้งนี้ธนาคารในฐานะเจ้าหนี้รายหนึ่งของ EARTH ซึ่งเป็นผู้ประกอบธุรกิจถ่านหินรายหนึ่งของประเทศ มีฐานลูกค้าในหลายประเทศและที่ผ่านมาธุรกิจเติบโตอย่างต่อเนื่อง ซึ่ง EARTH ได้แสดงเจตนารมณ์ในการแก้ปัญหาที่เกิดขึ้น ดังนั้นหาก EARTH มีการแก้ไขปัญหาอย่างจริงจังธนาคารก็พร้อมที่จะให้การดูแลและคาดว่าปัญหาจะคลี่คลายได้ในที่สุด
อย่างไรก็ตามธนาคารมีเงินกองทุนที่แข็งแกร่ง หากกรณีดังกล่าวทำให้ธนาคารต้องมีการตั้งสำรองหนี้เพิ่มจะส่งผลกระทบต่อการดำเนินงานของธนาคารไม่มาก ธนาคารยังคงสามารถรักษาอัตราส่วนเงินสำรองเผื่อหนี้จะสูญต่อสินเชื่อด้อยคุณภาพในระดับที่เหมาะสมได้
ทั้งนี้ หากมีการเปิดเผยรายละเอียดเกี่ยวกับตัวเลขภาระหนี้สินที่ EARTH มีต่อธนาคารฯ ทาง “ทีมงานข่าวหุ้นธุรกิจออนไลน์” จะรายงานให้ทราบต่อไป
 